b'\n_START_ARTICLE_\nEtidijev bromid\n_START_SECTION_\nStruktura in fluorescenca\n_START_PARAGRAPH_\nKot ve\xc4\x8dina fluorescen\xc4\x8dnih barvil je tudi etidijev bromid aromati\xc4\x8dna spojina.  Osrednja heterocikli\xc4\x8dna molekula je znana kot fenantridin, izomer fluorescen\xc4\x8dnega barvila akridina._NEWLINE_Vzrok za mo\xc4\x8dno fluorescenco spojine verjetno ni fenilna skupina, pa\xc4\x8d pa hidrofobno okolje med baznimi pari v DNK molekuli, v katero se etidijev bromid vrine. Tak\xc5\xa1no okolje namre\xc4\x8d povzro\xc4\x8di odcepitev vseh molekul vode iz etidijevega kationa, zaradi \xc4\x8desar pridobi etidijev bromid sposobnost fluorescence.\n_START_SECTION_\nUporaba\n_START_PARAGRAPH_\nEtidijev bromid je najpogosteje uporabljen za obarvanje dvojnoveri\xc5\xbenih nukleinskih kislin, \xc4\x8deprav se lahko obarva tudi enoveri\xc5\xbene molekule, saj se te pogosto zvijejo same skupaj v dvojnoveri\xc5\xbene strukture, kamor se lahko vrine barvilo. Navadno se detektira DNK z UV svetlobo po gelski elektroforezi na agaroznem gelu. Pogosto se spojino uporablja tudi za zmanj\xc5\xa1anje kopij mitohondrijske DNK v proliferajo\xc4\x8dih celicah. _NEWLINE_Pod imenom homidium je bil od leta 1950 pogosto uporabljen za zdravljenje oku\xc5\xbeb s tripanosomo pri doma\xc4\x8dem govedu.\n_START_SECTION_\nStrupenost\n_START_PARAGRAPH_\nDomnevano je, da etidijev bromid deluje kot mutagen, saj lahko zaradi vrivanja med bazne pare deformira zgradbo DNK, kar lahko vpliva na biolo\xc5\xa1ke procese, kot sta podvajanje DNK in transkripcija, kar je bilo opa\xc5\xbeeno pri bakterijah. Po nekaterih podatkih naj bi bili mutageni pravzaprav presnovki (metaboliti) etidijevega bromida, poleg tega pa naj ne bi deloval mutageno v podganah in mi\xc5\xa1ih.  Zdravljenje doma\xc4\x8dega goveda pri oku\xc5\xbebah s tripanosomu tudi nakazuje, da toksi\xc4\x8dnost in mutagenost te spojine nista veliki, pa\xc4\x8d pa naj bi bil pri vi\xc5\xa1jih koncentracijah celo potencialni kandidat za protitumorski kemoterapevtik zaradi toksi\xc4\x8dnega u\xc4\x8dinka na mitohondrije. Koncetracije v laboratorijskih pogojih sicer zna\xc5\xa1ajo od 0,25\xe2\x80\x941 \xce\xbcg/ml, kar je pod mejo za toksi\xc4\x8dno delovanje spojine.'